Document ID: 32012D0337

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 22ας Ιουνίου 2012 για τη χορήγηση παρέκκλισης από τον κανονισμό (ΕΕ) αριθ. 1337/2011 του Ευρωπαϊκού Κοινοβουλίου και του Συμβουλίου σχετικά με τις ευρωπαϊκές στατιστικές για τις μόνιμες καλλιέργειες όσον αφορά την Ομοσπονδιακή Δημοκρατία της Γερμανίας και τη Γαλλική Δημοκρατία [κοινοποιηθείσα υπό τον αριθμό C(2012) 4132] (Τα κείμενα στη γαλλική και στη γερμανική γλώσσα είναι τα μόνα αυθεντικά) (2012/337/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (EE) αριθ. 1337/2011 του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011, σχετικά με τις ευρωπαϊκές στατιστικές για τις μόνιμες καλλιέργειες και με την κατάργηση του κανονισμού (ΕΟΚ) αριθ. 357/79 του Συμβουλίου και της οδηγίας 2001/109/ΕΚ του Ευρωπαϊκού Κοινοβουλίου και του Συμβουλίου (1), και ιδίως το άρθρο 10 παράγραφος 1, Έχοντας υπόψη τις αιτήσεις της Ομοσπονδιακής Δημοκρατίας της Γερμανίας και της Γαλλικής Δημοκρατίας, Εκτιμώντας τα ακόλουθα: (1) Σύμφωνα με το άρθρο 10 του κανονισμού (ΕΕ) αριθ. 1337/2011, στις περιπτώσεις που η εφαρμογή του εν λόγω κανονισμού στο εθνικό στατιστικό σύστημα ενός κράτους μέλους θα απαιτήσει μείζονες προσαρμογές και είναι πιθανόν να προκαλέσει σημαντικά πρακτικά προβλήματα όσον αφορά τις μόνιμες καλλιέργειες που αναφέρονται στο άρθρο 1 παράγραφος 1 στοιχεία α) έως ιβ), η Επιτροπή δύναται να χορηγήσει στα κράτη μέλη παρέκκλιση. (2) Η Ομοσπονδιακή Δημοκρατία της Γερμανίας και η Γαλλική Δημοκρατία έχουν ζητήσει παρεκκλίσεις από την εφαρμογή του κανονισμού (ΕΕ) αριθ. 1337/2011, σύμφωνα με το άρθρο 10 παράγραφος 2 αυτού. (3) Οι πληροφορίες που παρασχέθηκαν από την Ομοσπονδιακή Δημοκρατία της Γερμανίας και τη Γαλλική Δημοκρατία δικαιολογούν τη χορήγηση των εν λόγω παρεκκλίσεων. (4) Τα μέτρα που προβλέπονται από την παρούσα απόφαση είναι σύμφωνα με τη γνώμη της μόνιμης επιτροπής γεωργικών στατιστικών, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Χορηγείται στην Ομοσπονδιακή Δημοκρατία της Γερμανίας παρέκκλιση από την υποχρέωση υποβολής στατιστικών σχετικά με τις μόνιμες καλλιέργειες που αναφέρονται στο άρθρο 1 παράγραφος 1 στοιχεία α) έως ιβ) του κανονισμού (ΕΕ) αριθ. 1337/2011 έως την 31η Δεκεμβρίου 2012. 2. Η παρέκκλιση αυτή χορηγείται για το έτος αναφοράς 2012. Άρθρο 2 1. Χορηγείται στη Γαλλική Δημοκρατία παρέκκλιση από την υποχρέωση υποβολής στατιστικών σχετικά με τα ελαιόδενδρα έως την 31η Δεκεμβρίου 2012. 2. Η παρέκκλιση αυτή χορηγείται για το έτος αναφοράς 2012. Άρθρο 3 Η παρούσα απόφαση απευθύνεται στην Ομοσπονδιακή Δημοκρατία της Γερμανίας και στη Γαλλική Δημοκρατία. Βρυξέλλες, 22 Ιουνίου 2012.

Classification Labels:
1218
1219

Label Descriptions:
{"1218": "Στατιστική", "1219": "ΟΙΚΟΝΟΜΙΑ"}

EuroVoc IDs (Original): 5283
122
2106
4590
3605
913
2414
2200
525
4630
4256

EuroVoc IDs (Expanded): 5283
122
2106
4590
3605
913
2414
2200
525
4630
4256

Dataset Source: meu

Split: dev